ปัจจัยความเสี่ยง

1.  ความเสี่ยงทางธุรกิจ

  แม้บริษัท มูราโมโต้ อีเล็คตรอน (ประเทศไทย) จำกัด (มหาชน) จะเป็นผู้นำตลาดในประเทศ
  แต่คู่แข่งขันได้ใช้กลยุทธด้านราคามาเจาะตลาดอยู่เสมอ บริษัทฯ
  จึงพยายามใช้กลยุทธด้านความแตกต่างของผลิตภัณฑ์ (Product Differentiate Strategy)
  ทั้งในด้านความหลากหลายของสายผลิตภัณฑ์และคุณภาพของผลิตภัณฑ์ นอกจากนี้บริษัทฯ
  ยังเน้นด้านการควบคุมต้นทุนการผลิต โดยพัฒนาเทคโนโลยี่การผลิตให้มีประสิทธิภาพมากขึ้นเสมอ
  เพื่อลดต้นทุนการผลิตอันจะช่วยให้บริษัทฯ สามารถแข่งขันในด้านราคาได้ดีขึ้น นอกจากนี้บริษัท
  มูราโมโต้ อีเล็คตรอน (ประเทศไทย) จำกัด (มหาชน)
  ในฐานะผู้ผลิตและผู้จำหน่ายชิ้นส่วนและส่วนประกอบผลิตภัณฑ์เครื่องใช้ไฟฟ้าและอีเล็คทรอนิกส์
  จึงมีความรับผิดชอบทั้งด้านการผลิต การตลาด การขาย และการกระจายสินค้า บริษัทฯ
  จึงมีความเสี่ยงทางธุรกิจเพิ่มเติมอีกดังนี้

1.1 ความเสี่ยงทางตลาด

  ความเสี่ยงทางตลาดคือความเสียหายที่เกิดขึ้นจากการขายสินค้า
  อันเนื่องมาจากความผันผวนของตลาด เศรษฐกิจตกต่ำ หรือการยกเลิกคำสั่งซื้อ

1.2 ความเสี่ยงเกี่ยวกับสินค้าคงเหลือ

  ความเสี่ยงเกี่ยวกับสินค้าคงเหลือ เป็นความเสี่ยงที่เกิดขึ้นจากการเก็บรักษาสินค้าคงเหลือ
  ซึ่งทำให้ต้องรับผิดชอบต่อความเสียหายของวัตถุดิบ หรือสินค้าสำเร็จรูป ในขณะที่บริษัทฯ
  ดูแลรักษาอยู่ บริษัทฯ จะต้องรับผิดชอบต่อความเสียหายที่เกิดขึ้นต่อสินค้าคงเหลือ
  ซึ่งอาจจะอยู่ในรูปของการเสื่อมสภาพหรือความเสียหายต่างๆ

1.3 ความเสี่ยงเกี่ยวกับผลิตภัณฑ์

  ความเสี่ยงเกี่ยวกับผลิตภัณฑ์ คือ
  ความเสี่ยงที่เกิดขึ้นจากความเสียหายอันเนื่องมาจากการใช้สินค้าของลูกค้าขั้นสุดท้าย
  ตัวอย่างเช่น เมื่อผู้ใช้เครื่องใช้ไฟฟ้าของบริษัทลูกค้าของบริษัทฯ
  แล้วเกิดความเสียหายต่อร่างกายจากชิ้นส่วนที่ผลิตโดยบริษัทฯ อย่างไรก็ตาม บริษัทฯ เห็นว่า
  โอกาสที่จะเกิดความเสียหายดังกล่าวมีค่อนข้างต่ำ

1.4 ความเสี่ยงทางการผลิต

  ความเสี่ยงทางการผลิต
  เป็นความเสี่ยงที่เกิดจากการผลิตชิ้นส่วนที่บกพร่องเสียหายอันเนื่องมาจากกระบวนการผลิต
  บริษัทฯ ต้องรับผิดชอบต่อความบกพร่องเสียหายที่เกิดขึ้นต่อผลิตภัณฑ์
  ซึ่งอาจจะเกิดขึ้นเพราะความผิดพลาดของบุคลากร ไฟฟ้าดับ เครื่องจักรบกพร่อง ฯลฯ
  บริษัทฯจะต้องรับผิดชอบต่อความเสียหายที่เกิดขึ้นต่อผลิตภัณฑ์ของบริษัท ฯ ทั้งหมด

1.5 ความเสี่ยงจากการให้สินเชื่อการค้า

  ความเสี่ยงจากการให้สินเชื่อการค้า
  ได้แก่หนี้เสียที่เกิดขึ้นเพราะลูกค้าไม่สามารถชำระค่าสินค้าได้

  ในการนี้บริษัทฯ ได้เตรียมความพร้อมเพื่อให้บริษัทฯ ก้าวล้ำหน้าคู่แข่งในทุกทาง
  ทั้งด้านราคาการจำหน่ายและคุณภาพของผลิตภัณฑ์เสมอ

2.  ความเสี่ยงด้านเทคโนโลยี่

  อุตสาหกรรมเครื่องใช้ไฟฟ้าและอีเล็คทรอนิกส์มีการพัฒนา
  และเปลี่ยนแปลงเทคโนโลยี่การใช้งานอยู่เสมอ
  ดังนั้นการผลิตชิ้นส่วนอุตสาหกรรมเครื่องใช้ไฟฟ้าและอีเล็คทรอนิกส์ของบริษัทฯ จึงต้องพัฒนา
  และเปลี่ยนแปลงให้สอดคล้อง และล้ำหน้าไปข้างหน้าเสมอ
  รวมทั้งการเปลี่ยนไปใช้เครื่องจักรใหม่เพื่อให้ประสิทธิภาพการผลิตดีขึ้น
  อันจะส่งผลให้มีการเปลี่ยนแปลงเทคโนโลยี่ที่ใช้ให้สูงขึ้นตามไปด้วย บริษัทฯ
  จึงมีเตรียมความพร้อมเสมอเพื่อพัฒนา และเปลี่ยนแปลงเทคโนโลยี่การผลิตนี้ โดยบริษัทฯ
  มีวิศวกรและช่างเทคนิคที่มีคุณภาพเพื่อรองรับการการพัฒนา และเปลี่ยนแปลงเทคโนโลยี่

3.  ความเสี่ยงด้านแรงงาน

อุตสาหกรรมการผลิตชิ้นส่วนเครื่องใช้ไฟฟ้าและชิ้นส่วนอีเล็คทรอนิกส์เป็นอุตสาหกรรมที่ต้องอาศัยแรงงานเป็นจำนวนมาก
และแม้ว่าบริษัทฯ จะพัฒนาการผลิตโดยใช้เครื่องจักรอัตโนมัติและหุ่นยนต์เพื่อช่วยในการผลิตมากขึ้น
แต่บริษัทฯ ก็ยังต้องพึ่งพาแรงงานเป็นจำนวนมาก บริษัทฯ
ได้ตระหนักถึงความสำคัญของบุคคลากรในทุกระดับได้มีการปรับปรุงสวัสดิการแก่พนักงานให้ได้มาตรฐานอยู่เสมอ
ดังนั้นบริษัทฯ จึงได้จัดตั้ง CP & H Kai ขึ้น
เพื่อวัตถุประสงค์ในการประสานความสัมพันธ์และการสื่อสารระหว่างฝ่ายบริหารกับพนักงานให้มีประสิทธิภาพยิ่งขึ้น
ซึ่งบริษัทฯ คาดว่าจะประสบผลสำเร็จด้วยดี

4.  ความเสี่ยงทางการเงิน

เนื่องจากธุรกิจหลักของบริษัทฯ เกี่ยวข้องกับการส่งออกทั้งทางตรงและทางอ้อม
จึงหลีกเลี่ยงไม่ได้ในการได้รับผลกระทบจากความผันผวนของอัตราแลกเปลี่ยน
แต่เนื่องด้วยรายรับของบริษัทฯ
ในสกุลเงินตราต่างประเทศสูงกว่ารายจ่ายเงินตราต่างประเทศในสกุลเดียวกัน
จึงทำให้ผลกำไรหรือขาดทุนจริงจากอัตราแลกเปลี่ยนมีจำนวนน้อย ส่วนใหญ่บริษัทฯ
จะไม่ได้เข้าทำสัญญาประกันความเสี่ยงสำหรับทรัพย์สินและหนี้สินที่อยู่ในรูปของเงินตราต่างประเทศ
ผลกำไรหรือขาดทุนจากอัตราแลกเปลี่ยนนี้จึงเป็นผลกำไรหรือขาดทุนที่ยังไม่เกิดขึ้นจริง
(Unrealized Gain/Loss) เป็นผลกำไรหรือขาดทุนทางบัญชี (Book Gain/Loss) เท่านั้น
ซึ่งไม่มีผลกระทบต่อการดำเนินงานปกติและสภาพคล่องทางการเงินของบริษัทฯแต่อย่างใด บริษัทฯ
อาจใช้เครื่องมือทางการเงินเพื่อลดความเสี่ยงในอนาคตที่เกิดจากการเปลี่ยนแปลงของอัตราแลกเปลี่ยนโดยการทำสัญญาซื้อขายเงินตราต่างประเทศล่วงหน้าบ้างเป็นบางครั้งเพื่อความเหมาะสม

  ความเสี่ยงทางการเงินที่เหลืออยู่คือ แหล่งเงินทุน บริษัทฯ
  ตระหนักดีว่าการขยายกิจการอย่างต่อเนื่องของบริษัทฯ
  เพื่อรองรับกับปริมาณความต้องการของสินค้าที่เพิ่มสูงขึ้น อาจทำให้บริษัทฯ
  มีความต้องการเงินทุนมาเพื่อขยายกิจการ บริษัทฯ จึงได้ขยายความสัมพันธ์กับสถาบันการเงินต่าง
  ๆ เพื่อให้มีแหล่งเงินทุนที่เพียงพอ โดยเฉพาะแหล่งเงินทุนระยะยาวที่มีเสถียรภาพ เช่น BIBF
  (BANGKOK INTERNATIONAL BANKING FACILITY)
  และธนาคารเพื่อการส่งออกและนำเข้าแห่งประเทศญี่ปุ่น (THE EXPORT-IMPORT BANK OF
  JAPAN) หรือปัจจุบันนี้คือ JBIC (JAPAN BANK FOR INTERNATIONAL COOPERATION)
  แต่ปัจจุบันบริษัทฯ มีสภาพคล่องที่ดี
  มีเงินทุนเพียงพอเพื่อใช้ในการขยายงานหรือลงทุนในโครงการต่าง ๆ ของบริษัทฯ
  หรือของบริษัทย่อย